CELEX: 32019D1281
Language: sl
Date: 2019-07-29 00:00:00
Title: Izvedbeni sklep Komisije (EU) 2019/1281 z dne 29. julija 2019 o razveljavitvi Izvedbenega sklepa 2014/245/EU o priznavanju pravnega in nadzornega okvira Brazilije za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (Besedilo velja za EGP.)

30.7.2019   
               
               
                  SL
               
               
                  Uradni list Evropske unije
               
               
                  L 201/34
               
            
         IZVEDBENI SKLEP KOMISIJE (EU) 2019/1281
         z dne 29. julija 2019
         o razveljavitvi Izvedbenega sklepa 2014/245/EU o priznavanju pravnega in nadzornega okvira Brazilije za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah (1) in zlasti člena 5(6) Uredbe,
         ob upoštevanju naslednjega:
         
                     (1)
                  
                  
                     V skladu s členom 5(6) Uredbe (ES) št. 1060/2009 ima Komisija pooblastilo, da sprejme odločitev o enakovrednosti, v okviru katere poda izjavo, da pravni in nadzorni okvir tretje države zagotavlja, da bonitetne agencije, ki imajo dovoljenje oziroma so registrirane v tej tretji državi, izpolnjujejo pravno zavezujoče zahteve, ki so enake zahtevam iz navedene uredbe in v zvezi s katerimi se opravlja učinkovit nadzor in izvrševanje v tej tretji državi. Da bi veljal za enakovrednega, mora pravni in nadzorni okvir izpolnjevati vsaj pogoje, določene v členu 5(6) Uredbe (ES) št. 1060/2009.
                  
               
                     (2)
                  
                  
                     Komisija je 28. aprila 2014 sprejela Izvedbeni sklep 2014/245/EU (2), v katerem je ugotovila, da so navedeni trije pogoji izpolnjeni, in priznala brazilski pravni in nadzorni okvir za bonitetne agencije za enakovrednega zahtevam iz takrat veljavne Uredbe (ES) št. 1060/2009.
                  
               
                     (3)
                  
                  
                     Brazilski pravni in nadzorni okvir še vedno izpolnjuje tri pogoje, ki so bili prvotno določeni v členu 5(6) Uredbe (ES) št. 1060/2009. Vendar je Uredba (EU) št. 462/2013 Evropskega parlamenta in Sveta (3) uvedla dodatne zahteve za bonitetne agencije, registrirane v Uniji, zaradi česar se je pravni in nadzorni sistem za navedene bonitetne agencije zaostril. Te dodatne zahteve vključujejo pravno zavezujoča pravila za bonitetne agencije v zvezi z obeti glede bonitetnih ocen, obvladovanjem nasprotij interesov, zahtevami glede zaupnosti, kakovostjo metodologij bonitetnega ocenjevanja ter predstavitvijo in razkritjem bonitetnih ocen.
                  
               
                     (4)
                  
                  
                     V skladu s točko (1)(b) drugega odstavka člena 2 Uredbe (EU) št. 462/2013 se dodatne zahteve za namene ocenjevanja enakovrednosti pravnega in nadzornega okvira tretjih držav uporabljajo od 1. junija 2018.
                  
               
                     (5)
                  
                  
                     Na podlagi tega je Komisija 13. julija 2017 Evropski organ za vrednostne papirje in trge (ESMA) zaprosila za nasvet o enakovrednosti pravnega in nadzornega okvira med drugim Brazilije s temi dodatnimi zahtevami, uvedenimi z Uredbo (EU) št. 462/2013, ter za njegovo mnenje o pomembnosti razlik.
                  
               
                     (6)
                  
                  
                     ESMA je v svojem strokovnem nasvetu, objavljenem 17. novembra 2017, zaključil, da brazilski pravni in nadzorni okvir ne vključuje zadostnih določb, ki bi izpolnjevale cilje dodatnih zahtev, uvedenih z Uredbo (EU) št. 462/2013.
                  
               
                     (7)
                  
                  
                     Uredba (EU) št. 462/2013 v členu 3(1)(w) Uredbe (ES) št. 1060/2009 uvaja opredelitev obetov glede bonitetnih ocen in ta uredba zdaj razširja nekatere zahteve, ki se uporabljajo za bonitetne ocene, na obete glede bonitetnih ocen. Brazilski okvir izrecno ne priznava obetov glede bonitetnih ocen kot ločene in drugačne postavke od bonitetne ocene, vendar brazilska komisija za vrednostne papirje in borzo (Comissão de Valores Mobiliários) pričakuje, da se pri pripravi obetov glede bonitetnih ocen upoštevajo vse iste zahteve kot za povezane bonitetne ocene.
                  
               
                     (8)
                  
                  
                     Da bi okrepili videz neodvisnosti bonitetnih agencij v razmerju do ocenjevanih subjektov, Uredba (EU) št. 462/2013 v členu 6(4) ter členih 6a in 6b Uredbe (ES) št. 1060/2009 pravila o nasprotjih interesov razširja na tista nasprotja interesov, ki jih povzročijo delničarji ali družbeniki na pomembnih položajih v bonitetni agenciji. Brazilski pravni in nadzorni okvir od bonitetne agencije zahteva, da vzpostavi ustrezne in učinkovite organizacijske in upravne postopke za preprečevanje, odkrivanje, odpravljanje, popravljanje in razkrivanje vseh nasprotij interesov. Vendar brazilski pravni in nadzorni okvir ne zahteva izrecno, da morajo bonitetne agencije upoštevati nasprotja interesov v zvezi z delničarji. Zato se bonitetni agenciji izdaja bonitetne ocene za subjekt ne prepoveduje, če ima član upravnega odbora bonitetne agencije ali delničar, ki ima več kot 10 % delnic ali glasovalnih pravic bonitetne agencije, več kot 10 % delnic v ocenjevanem subjektu. Prav tako posamezniku ali subjektu, ki ima več kot 5 % delnic ali glasovalnih pravic v bonitetni agenciji, ni prepovedano opravljanje posvetovalnih ali svetovalnih storitev za ocenjevani subjekt navedene bonitetne agencije.
                  
               
                     (9)
                  
                  
                     Uredba (EU) št. 462/2013 uvaja nove določbe za zagotovitev, da se zaupni podatki uporabljajo samo za namene, povezane z dejavnostmi bonitetnega ocenjevanja, in so zaščiteni pred goljufijo, krajo ali zlorabo. V ta namen člen 10(2a) Uredbe (ES) št. 1060/2009 določa, da morajo bonitetne agencije vse bonitetne ocene, obete glede bonitetnih ocen in s tem povezane informacije do razkritja javnosti obravnavati kot notranje informacije. Brazilski pravni in nadzorni okvir tako zagotavlja zaščito pred zlorabo zaupnih informacij.
                  
               
                     (10)
                  
                  
                     Cilj Uredbe (EU) št. 462/2013 je povečati raven preglednosti in kakovosti metodologij bonitetnega ocenjevanja. V odstavku 3 pododdelka I oddelka D Priloge I k Uredbi (ES) št. 1060/2009 se uvaja obveznost, da morajo bonitetne agencije ocenjevanemu subjektu dati možnost, da pred objavo bonitetne ocene ali obetov glede bonitetnih ocen opozori na morebitne stvarne napake. Brazilski pravni in nadzorni okvir od bonitetnih agencij ne zahteva, da obvestijo ocenjevani subjekt pred objavo bonitetne ocene.
                  
               
                     (11)
                  
                  
                     Uredba (EU) št. 462/2013 v člen 8(5a) in (6)(aa) in (ab) ter (7) Uredbe (ES) št. 1060/2009 uvaja zaščitne ukrepe za zagotovitev, da nobena sprememba metodologij bonitetnega ocenjevanja ne privede do manj strogih metodologij. Čeprav brazilski pravni in nadzorni okvir določa, da mora bonitetna agencija regulativnemu organu in trgu razkriti vse bistvene spremembe metodologij, ne vsebuje zahtev, da bi se morale bonitetne agencije posvetovati o spremembah metodologij ali popraviti morebitne napake v svojih metodologijah. Čeprav je treba sporočiti obseg ocenjevanih subjektov, na katere vpliva sprememba metodologije, ni treba pojasniti razloga za to ali o tem obvestiti nadzornika.
                  
               
                     (12)
                  
                  
                     Uredba (EU) št. 462/2013 zaostruje zahteve glede predstavljanja in razkrivanja bonitetnih ocen. V skladu s členom 8(2) in odstavkom 2a pododdelka I oddelka D Priloge I k Uredbi (ES) št. 1060/2009 bonitetna agencija razkritje metodologij, modelov in ključnih predpostavk bonitetnega ocenjevanja pospremi z jasnimi in lahko razumljivimi navodili, ki pojasnjujejo vse predpostavke, parametre, omejitve in negotovosti glede modelov in metodologij bonitetnega ocenjevanja, uporabljenih v postopku bonitetnega ocenjevanja. Brazilski pravni in nadzorni okvir zahteva, da morajo poročila o bonitetnih ocenah vključevati metodologije za določanje bonitetne ocene, s čimer se zagotovi, da lahko zunanje strani razumejo razloge za bonitetno oceno. Poleg tega ni treba navesti, da je bonitetna ocena mnenje agencije in da bi se bilo treba nanjo zanašati le do določene meje.
                  
               
                     (13)
                  
                  
                     Z namenom krepitve konkurence in omejitve obsega nasprotij interesov v sektorju bonitetnih agencij Uredba (EU) št. 462/2013 v pododdelku II oddelka E Priloge I k Uredbi (ES) št. 1060/2009 uvaja zahtevo, da honorarji, ki jih bonitetne agencije zaračunajo za bonitetno ocenjevanje in pomožne storitve, ne smejo biti diskriminatorni in da morajo temeljiti na dejanskih stroških. Zahteva, da morajo bonitetne agencije razkriti nekatere finančne podatke. Čeprav lahko Comissão de Valores Mobiliários zahteva informacije v okviru svojih nadzornih dejavnosti, brazilski pravni in nadzorni okvir ne zahteva sistematično, da morajo bonitetne agencije nadzornim organom ali javnosti razkrivati politike oblikovanja cen. Poleg tega se ne zahteva, da morajo honorarji, ki se zaračunajo strankam, temeljiti na stroških in da ne smejo biti diskriminatorni.
                  
               
                     (14)
                  
                  
                     Glede na dejavnike, ki so bili preučeni, brazilski pravni in nadzorni okvir ne izpolnjuje vseh pogojev za enakovrednost iz drugega pododstavka člena 5(6) Uredbe (ES) št. 1060/2009. Zato se ne more šteti za enakovrednega pravnemu in nadzornemu okviru, vzpostavljenem z navedeno uredbo.
                  
               
                     (15)
                  
                  
                     Izvedbeni sklep 2014/245/EU bi bilo zato treba razveljaviti.
                  
               
                     (16)
                  
                  
                     Ukrepi iz tega sklepa so v skladu z mnenjem Evropskega odbora za vrednostne papirje –
                  
               SPREJELA NASLEDNJI SKLEP:
         
            Člen 1
            Izvedbeni sklep 2014/245/EU se razveljavi.
         
         
            Člen 2
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 29. julija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 302, 17.11.2009, str. 1.
         
            (2)  Izvedbeni sklep Komisije 2014/245/EU z dne 28. aprila 2014 o priznavanju pravnega in nadzornega okvira Brazilije za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 132, 3.5.2014, str. 65).
         
            (3)  Uredba (EU) št. 462/2013 Evropskega parlamenta in Sveta z dne 21. maja 2013 o spremembi Uredbe (ES) št. 1060/2009 o bonitetnih agencijah (UL L 146, 31.5.2013, str. 1).